
Ministru kabineta noteikumi Nr. 67
Rīgā 2025. gada 28. janvārī (prot. Nr. 4 15. §)
Grozījumi Ministru kabineta 2023. gada 24. oktobra noteikumos Nr. 613 "Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Atbalsts Eiropas Inovāciju partnerības darba grupu projektu īstenošanai" atklātu projektu iesniegumu konkursu veidā 2023.–2027. gada plānošanas periodam"
Izdoti saskaņā ar Lauksaimniecības un lauku attīstības likuma
5. panta ceturto daļu
· Izdarīt Ministru kabineta 2023. gada 24. oktobra noteikumos Nr. 613 "Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Atbalsts Eiropas Inovāciju partnerības darba grupu projektu īstenošanai" atklātu projektu iesniegumu konkursu veidā 2023.–2027. gada plānošanas periodam" (Latvijas Vēstnesis, 2023, 211. nr.; 2024, 42. nr.) šādus grozījumus:
· 1. Izteikt 6. punktu šādā redakcijā:
· "6. Atbalstu intervencē nozares līmeņa projektiem prioritāri sniedz ar Lauksaimniecības, zivsaimniecības, pārtikas un meža nozares zināšanu un inovāciju stratēģisko vadības padomi saskaņotās jomās."
· 2. Izteikt 16. punktu šādā redakcijā:
· "16. Vadošais partneris un sadarbības partneri neatkarīgi no sava juridiskā statusa (publisko vai privāto tiesību subjekts) vai saimnieciskās darbības veida (peļņu gūstoša vai bezpeļņas institūcija) publiskā finansējuma saņemšanai kvalificējami kā saimnieciskās darbības veicēji atbilstoši regulas 2022/2472 2. panta 34. punktā vai 1. pielikumā noteiktajai definīcijai. Atbalstu šajā intervencē nepiešķir valsts tiešās pārvaldes iestādēm."
· 3. Izteikt 19. punktu šādā redakcijā:
· "19. Darba grupa uzskatāma par jaunu atbalsta saņēmēju, ja darba grupas sadarbības partneru skaits mainās vairāk nekā par 70 procentiem, šajā skaitā neietverot pētniecības organizācijas. Nozares līmeņa un saimniecības līmeņa projektiem darba grupas vērtē atsevišķi."
· 4. Izteikt 28. punktu šādā redakcijā:
· "28. Vienā projektu iesniegumu pieņemšanas kārtā sadarbības partneris var iesaistīties ne vairāk kā divu darba grupu projektos, bet pētniecības organizācija vai konsultants – ne vairāk kā 10 darba grupu projektos. Šis nosacījums neattiecas uz saimniecības līmeņa projektiem."
· 5. Izteikt 29. punktu šādā redakcijā:
· "29. Lauku atbalsta dienests projektu iesniegumus sarindo dilstošā secībā atbilstoši punktu skaitam projektu atlases kritērijos, kas apstiprināti Kopējās lauksaimniecības politikas stratēģiskā plāna 2023.–2027. gadam uzraudzības komitejā, saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai."
· 6. Izteikt 32. punktu šādā redakcijā:
· "32. Lauku atbalsta dienests tiem darba grupas projektiem nozares līmenī, kuru īstenošanai attiecīgajā kārtā publiskais finansējums ir pietiekams, nodrošina vismaz divu individuālu un neatkarīgu ekspertu piesaisti. Projekta novērtēšanā var piesaistīt Eiropas Komisijas ekspertu datubāzē iekļautu ekspertu ar atbilstošu izglītību, profesionālo pieredzi un kompetenci."
· 7. Izteikt 33. punktu šādā redakcijā:
· "33. Ja ekspertu vērtējums projekta kvalitātei ir zemāks par noteikto minimālo punktu skaitu, projekts ir noraidāms."
· 8. Izteikt 38. punktu šādā redakcijā:
· "38. Darba grupa viena mēneša laikā pēc projekta apstiprināšanas iesniedz Lauku atbalsta dienestā projekta kopsavilkumu, tostarp angļu valodā, un Zemkopības ministrija to nosūta Eiropas Komisijai saskaņā ar Komisijas 2022. gada 6. septembra Īstenošanas regulas (ES) 2022/1475, ar ko nosaka sīki izstrādātus noteikumus par to, kā Eiropas Parlamenta un Padomes Regulu (ES) 2021/2115 īsteno attiecībā uz KLP stratēģisko plānu izvērtēšanu un uzraudzībai un izvērtēšanai vajadzīgās informācijas sniegšanu, 13. pantu."
· 9. Izteikt 48. punktu šādā redakcijā:
· "48. Lai saņemtu priekšapmaksu, darba grupas vadošais partneris iesniedz Lauku atbalsta dienesta elektroniskās pieteikšanās sistēmā priekšapmaksas pieprasījumu, norādot pieprasītās priekšapmaksas apmēru un sadalījumu starp partneriem. Priekšapmaksu var pieprasīt vienu reizi projekta īstenošanas laikā līdz pirmā maksājuma pieprasījuma iesniegšanai. Priekšapmaksa nepārsniedz 10 procentus no attiecināmo izmaksu summas."
· 10. Izteikt 52. punktu šādā redakcijā:
· "52. Atbalstam intervencē piemēro regulas 2022/2472 40. panta nosacījumus, ievērojot šādas prasības:
· 52.1. atbalstu uzskata par piešķirtu ar dienu, kad Lauku atbalsta dienests ir pieņēmis lēmumu par projekta iesnieguma apstiprināšanu;
· 52.2. atbalstu drīkst apvienot ar citā atbalsta programmā piešķirto finansējumu, ievērojot regulas 2022/2472 8. panta 3., 4., 5. un 7. punkta prasības;
· 52.3. atbalsta saņēmējs informāciju par izmaksāto atbalstu glabā 10 gadus no atbalsta saņemšanas dienas, bet Lauku atbalsta dienests – 10 gadus no dienas, kad piešķirts pēdējais atbalsts saskaņā ar šiem noteikumiem, atbilstoši regulas 2022/2472 13. panta prasībām;
· 52.4. atbalstu piešķir līdz regulas 2022/2472 64. pantā noteiktā piemērošanas termiņa beigām;
· 52.5. ja tiek konstatēts, ka ir pārkāptas regulas 2022/2472 prasības, Lauku atbalsta dienests uzliek par pienākumu atbalsta saņēmējam atmaksāt Lauku atbalsta dienestam nelikumīgi saņemto valsts atbalstu. To atmaksā kopā ar procentiem no līdzekļiem, kas ir brīvi no valsts atbalsta, saskaņā ar Komercdarbības atbalsta kontroles likuma IV vai V nodaļu."
· 11. Papildināt ar VI nodaļu šādā redakcijā:
· "VI. Starpvalstu sadarbība
· 65. Starpvalstu sadarbības mērķis ir veicināt kvalitatīvu pieredzes apmaiņu inovatīvu starpvalstu sadarbības projektu īstenošanā.
· 66. Starpvalstu sadarbības projektā atbalsta pretendents ir darba grupa, kas piedalās starpvalstu sadarbības projektā un atbilst šo noteikumu 23. punktā minētajām prasībām.
· 67. Darba grupa var pieteikties uz atbalstu, lai finansētu piedalīšanos starpvalstu sadarbības projektā, kurā tā piedalās kā darba grupas partneris vai vadošais partneris, ja starpvalstu sadarbības projekta izmaksas sedz divas vai vairākas valstis.
· 68. Starpvalstu sadarbības projektos vadošais partneris ir persona, kura koordinē starpvalstu sadarbības projekta īstenošanu un visu partneru darbību, tādējādi nodrošinot, lai plānotās projekta darbības notiek saskaņā ar grafiku un budžetu.
· 69. Darba grupa var pieteikties uz atbalstu tikai savu vietējo darbību izdevumu segšanai. Attiecināmās un neattiecināmās izmaksas starpvalstu sadarbības projektos atbilst šo noteikumu IV nodaļā minētajām attiecināmajām un neattiecināmajām izmaksām.
· 70. Atbalsta pretendents, piedaloties starpvalstu sadarbības projektos, Lauku atbalsta dienestā iesniedz:
· 70.1. informāciju saskaņā ar šo noteikumu 27. punktu;
· 70.2. apliecinājumu par citas valsts finansējuma apstiprināšanu, ja tāds ir;
· 70.3. sadarbības līgumu starp darba grupām, tajā iekļaujot šādu informāciju par katru darba grupu:
· 70.3.1. projekta mērķis, uzdevumi un darbības;
· 70.3.2. projekta darba sadale starp darba grupām;
· 70.3.3. projekta budžeta sadalījums starp darba grupām;
· 70.3.4. rezultātu izmantošanas, ieviešanas, kā arī publicitātes nosacījumi;
· 70.4. ja projektu ir apņēmusies finansēt cita sadarbības valsts, – attiecīgu apliecinājumu."
· 12. Svītrot 1. pielikumu.
· 13. Svītrot 2. pielikumu.

